Sena tal-formazzjoni 2019-2020

**LECTIO DIVINA**

**L-XXXIV ĦADD MATUL IS-SENA**

Sena Ċ

**Lq 23, 35-43**

*Żmien ta’* awareness

*u eżami tal-kuxjenza*

Seminarju tal-Qalb ta’ Ġesù

Il-Belt Victoria – Għawdex

18 ta’ Novembru 2019

Din is-silta hija magħmula minn żewġ partijiet: it-tislib ta’ Ġesù u l-ġrajja tal-ħalliel it-tajjeb. Ix-xena tal-kruċifissjoni hija ppreżentata minn *Lq* bħala episodju drammatiku magħmul minn diversi atturi. Hemm kuntrast qawwi bejn Ġesù u l-figuri l-oħra. Ġesù huwa fiċ-ċentru tax-xena u quddiemu kulħadd irid jesponi ruħu u jieħu pożizzjoni. Hemm tliet kategoriji ta’ nies – il-kapijiet Lhud, is-suldati Rumani, u l-kriminal li kien imsallab miegħu – li minkejja d-differenzi kbar bejniethom, kollha kemm huma jgħidu l-istess ħaġa: jużaw il-verb *sōzien*, “salva” meta qed ikellmu lil Ġesù u fl-istess waqt jikxfu x’jifhmu b’“salvazzjoni”. Ġesù huwa msallab bħala “salvatur”, tema teoloġika ewlenija f’*Lq*. Huwa hu li juri x’inhi tassew is-salvazzjoni.

Il-ġrajja tal-ħalliel it-tajjeb insibuha bissa f’*Lq*. Hija żvilupp (b’kuntrast) ta’ *Mk* 15, 32c: “*U dawk li kienu msallbin miegħu bdew imaqdruh huma wkoll”*. Diversi eżeġeti mis-seklu 19 ’l hawn argumentaw li din hija żjieda immaġinata minn *Lq*, imma mingħajr argumenti deċiżivi fir-rigward. “*In a sense this episode becomes the peak of the Lucan scene of the crucifixion* [...] *This sums up the Lucan* theologia crucis*.*” (J.A. Fitzmyer).

**v. 35a: Il-poplu waqaf hemm, iħares**

F’*Mt* u *Mk* naqraw li “*dawk li kienu għaddejjin bdew jgħajruh, iċaqilqu rashom, u jgħidu*” (*Mk* 15, 29; ara *Mt* 27, 39). Hawnhekk, minflok, naraw li l-poplu jinġabar quddiem Ġesù mislub, bħallikieku hemm xi spettaklu biex jassisti għalih (ara *Lq* 23, 48). F’*Lq* il-poplu huwa ppreżentat f’dawl sabiħ, f’kuntrast mal-kapijiet tiegħu: “*Il-qassisin il-kbar u l-kittieba u l-kbarat tal-poplu kienu jfittxu li jeqirduh; iżda ma kinux jafu x’jaqbdu jagħmlu, għax il-poplu kollu kien imqabbad miegħu biex jisimgħu.*” (19, 47-48; ara 20, 19; 22, 1.6). Dak l-istess poplu li kien qed jistenna ħerqan il-miġja tal-Messija (ara 3, 15) u jfaħħar lil Alla għall-għeġubijiet ta’ Ġesù (ara 18, 43) jibqa’ hemm quddiem ix-xena tat-tislib b’ħarstu wieqfa fuqu. Din il-preżenza tindika l-fidi tal-poplu, murija f’mument fejn il-ħażen jidher li qed jirbaħ (issa l-kapijiet m’għadhomx jibżgħu iktar mill-poplu, imma jgħajjru lil Ġesù fil-pubbliku). Hija din il-fidi li lill-poplu se twasslu għall-konverżjoni (ara v. 48).

**v. 35b: waqt li l-kapijiet bdew jiddieħku b’Ġesù u jgħidu: “Salva lil oħrajn; ħa jsalva lilu nnifsu jekk dan hu l-Messija, il-Maħtur ta’ Alla!”**

*Lq* jippreżenta l-ewwel kategorija ta’ nies li jduru kontra Ġesù. Kliemhom hu ppreżentat b’tali mod li ma jinftiehemx biss bħala tgħajjir lil Ġesù imma – mingħajr ma jindunaw – bħala sarkażmu dwarhom infushom. Infatti, quddiem Ġesù li qed jagħti ħajtu – jikxfu l-idea tagħhom ta’ salvazzjoni. Għalihom il-Messija hu dak li “jsalva lilu nnifsu”. Is-salvazzjoni tal-oħrajn hija xi ħaġa sekondarja. Bil-kontra ta’ dan “*Bin il-bniedem, hu ma ġiex biex ikun moqdi, imma biex jaqdi u biex jagħti ħajtu b’fidwa għall-kotra.*” (*Mk* 10, 45) u għalhekk issa qed jitlef ħajtu biex il-ħajjiet ta’ ħafna jiġu salvati. Is-salvazzjoni se tfisser ukoll li l-poplu se jiġi meħlus minn ħakkiema bħal dawn u jiġi mogħti mexxej ġdid: “*U jien insalva l-merħla tiegħi minn ġo ħalqhom, u ma tibqax aktar l-ikel tagħhom*.” (*Eżek* 34, 10)

**v. 37-38: Is-suldati wkoll bdew jgħadduh biż-żmien; u resqu lejh, newwlulu nbid qares u qalulu: “Jekk inti s-sultan tal-Lhud salva lilek innifsek!”. Fuq rasu kien hemm ukoll kitba li kienet tgħid, ‘Dan huwa s-sultan tal-Lhud.’**

Kif il-kapijiet Lhud jgħajru lil Ġesù billi jirreferu għal-lingwaġġ reliġjuż tagħhom (“il-Maħtur ta’ Alla”), is-suldati jinqdew bil-kitba fuq is-salib. L-idea ta’ salvazzjoni għadha l-istess. Bħal fil-każ tal-kapijiet, il-verbi li jfissru l-azzjonijiet tagħhom huma fl-imperfett, sinjal ta’ għemil ripetut u kontinwu. Hija persekuzzjoni qawwija lil Ġesù li qed imut. Is-suldati, qaddejja tal-poter imperjali, jagħmlu turija tal-poter tagħhom billi jkissru liż-żgħir. Bil-kontra Ġesù “*għad li kellu n-natura ta’ Alla, ma qagħadx ifittex tiegħu li hu daqs Alla, iżda xejjen lilu nnifsu billi ħa n-natura ta’ lsir*” (*Fil* 2, 6-7). Il-poplu li jassisti għal dan kollu huwa mistieden li jgħix bil-maqlub tas-suldati: “*Intom mhux hekk, imma l-akbar fostkom għandu jġib ruħu tal-iżgħar wieħed, u min hu fuq l-oħrajn iġib ruħu ta’ qaddej.*” (*Lq* 22, 26). Is-suldati għandhom x’joffru biss inbid qares (ara *Salm* 68, 22) tipiku tal-bniedem imjassar mid-dnub, il-frott tal-ġisem (*Gal* 6, 19-21). Min-naħa l-oħra l-inbid ta’ Ġesù huwa l-offerta tiegħu nnifsu, il-ħajja ġdida fis-Saltna tiegħu (*Lq* 22, 17-18).

**v. 39: Wieħed mill-ħatjin li kienu msallbin miegħu beda jgħajjru u jgħidlu: “Int m’intix il-Messija? Salva lilek innifsek u lilna.”**

*Lq* jirreferi għall-imsallbin bħala “kriminali”. Ikompli t-tgħajjir bl-istess skema (din id-darba *Lq* juża l-verb *blasphēmeō*). Ġesù jilħaq il-milja tat-tixjin tiegħu meta anki l-kriminal imsallab miegħu idur u jgħajru. Huwa jiġi sfidat biex juri min hu u jafferma lilu nnifsu. L-istess tentazzjonijiet kienu ġew magħmula mix-Xitan: “*Jekk inti Bin Alla*” (4, 3.9). Ġesù huwa mistieden ikisser ir-relazzjoni ta’ ubbidjenza u fiduċja li għandu mal-Missier u jafferma lilu nnifsu. Fuq is-salib huwa l-waqt li fih ix-Xitan jerġa lura ħdejn Ġesù (ara 4, 13) permezz ta’ dawk li kien daħal fihom (ara 22, 3). It-tweġiba ta’ Ġesù tkun li jerħi ruħu f’idejn il-Missier (ara 23, 46).

**v. 40-41: Imma qabeż l-ieħor, ċanfru u qallu: “Anqas minn Alla int ma tibża’, int li qiegħed taħt l-istess kundanna? Tagħna hija ġusta, tassew, għax qegħdin nieħdu li ħaqqna ta’ kull ma għamilna; imma dan ma għamel xejn ħażin.”**

Fix-xena tal-kruċifissjoni ppreżentata minn *Lq* mhux kulħadd jiġi maħkum mid-dlamijiet. Barra l-poplu li mar jara lil Ġesù u se jirċievi l-grazzja tal-indiema, hemm wieħed mill-kriminali. Huwa wieħed mill-ħafna mbiegħdin tat-tielet vanġelu li jilqa’ s-salvazzjoni. B’kuntrast għall-kapijiet Lhud (li jużaw lingwaġġ teoloġiku biex jgħajjru lil Ġesù) huwa jistieden lill-kriminal l-ieħor biex jibża minn Alla, iktar iktar li l-mewt riesqa u magħha l-ġudizzju ta’ Alla. Bil-kontra tas-suldati Rumani (li suppost qed jirrapreżentaw il-ġustizzja) huwa jipproklama l-innoċenza ta’ Ġesù u jiddefendih miż-żebliħ li qed isirlu. Bħall-poplu li se jerġa lura jħabbat fuq sidru, quddiem it-tbatija tal-Ġust huwa jagħraf il-ħtija tiegħu, u jindem minn kulma kien għamel.

**v. 42: Imbagħad qal: “Ġesù, ftakar fija meta tidħol fis-Saltna tiegħek.”**

Anki hawn, il-verb “qal” huwa fl-imperfett attiv (*elegen ­*– hu kien jgħid). It-talba tiegħu lil Ġesù ma kinitx ta’ darba, imma kontinwa. Bħall-armla li tmur għand l-imħallef, anki hu jitlob bla ma jaqta’ (ara 18, 1), u għalhekk iseħħ tassew dak li kien ħabbar Ġesù: “*Imbagħad Alla, lill-magħżulin tiegħu li jgħajjtulu lejl u nhar, sejjer ma jagħmlilhomx ħaqq? Se joqgħod itawwal magħhom? Jiena ngħidilkom li malajr jagħmlilhom ħaqq.*” (18, 8) Il-Lhudi ġust kien jitlob biex il-Mulej jiftakar fih (ara *Salm* 106, 4). Dan l-imsallab jagħraf li l-uniku salvazzjoni tiegħu tista’ tiġi minn Ġesù u għalhekk jafda fih, anki jekk it-tnejn li huma jinsabu fl-aħħar ta’ ħajjithom. “*Mela, meta aħna konna bla saħħa, Kristu, meta wasal iż-żmien, miet għall-ħżiena* [...] *Jekk meta konna għadna għedewwa ta' Alla tħabbibna miegħu bis-saħħa tal-mewt ta' Ibnu, kemm iktar issa, li aħna ħbieb miegħu, nsalvaw permezz tal-ħajja tiegħu?*” (*Rum* 5, 6.10)

**v. 43: U Ġesù wieġbu: “Tassew ngħidlek, illum tkun fil-Ġenna miegħi.”**

It-tweġiba ta’ Ġesù hija solenni, bil-formola “Amen, jien ngħidlek”. Din hija l-uniku darba f’*Lq* li tintuża għal wieħed waħdu, sinjal ta’ wegħda kbira. It-talba tal-kriminal kienet vaga: “*meta* tiġi fis-Saltna tiegħek”. Il-wegħda ta’ Ġesù hija ħafna iktar speċifika: “*Illum*”.Din hija s-7 “illum f’*Lq*, il-milja tagħhom kollha. Is-salvazzjoni mhix biss realtà futura imma preżenti, mhix biss wegħda magħmula lill-komunità, imma wkoll realtà individwali. Bħal Żakkew, l-ikkundannat jikseb ferm iktar milli kien talab. Ġesù mhux biss se jiftakar fih, imma jtih il-grazzja li jkun dejjem miegħu (ara *1 Ts* 4, 17). “*Għax il-ħajja hija li tkun ma’ Kristu, għax fejn hemm Kristu, hemmhekk hemm is-saltna tiegħu*” (Ambroġ, *Expos. ev. sec. Luc.*,10:121)